Davlat va nodavlat taʼlim tashkilotlarini jalb qilgan holda vaucher asosida kasb va xorijiy tillarga oʻqitish tizimini joriy qilish toʻgʻrisida
(resolution, 2026-05-06)

Oʻzbekiston Respublikasi Prezidentining “Kambagʻallikni qisqartirish va bandlik sohasida davlat siyosatini takomillashtirish va samaradorlikni oshirish chora-tadbirlari toʻgʻrisida” 2024-yil 4-oktabrdagi PQ-347-son hamda “2025-yilda aholi bandligini taʼminlash va kambagʻallikni qisqartirish chora-tadbirlari toʻgʻrisida” 2025-yil 17-yanvardagi PQ-12-son qarorlari ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “2025-yilda aholi bandligini taʼminlash va kambagʻallikni qisqartirish chora-tadbirlari toʻgʻrisida” 2025-yil 17-yanvardagi PQ-12-son qarorida: ishsiz aholini, shu jumladan, kambagʻal oilalar aʼzolarini kasb-hunarga va xorijiy tillarga oʻqitish xarajatlarini qoplab berish boʻyicha vaucher tizimi 2025-yil 1-fevraldan Samarqand viloyati va Toshkent shahrida sinovdan oʻtkazilishi hamda keyinchalik ushbu tizimning barcha hududlarda joriy qilinishi belgilangani; aholiga kasb va xorijiy tillarga oʻqitadigan taʼlim tashkilotlarini mustaqil tanlash huquqi berilgani maʼlumot uchun qabul qilinsin. 2. Kambagʻallikni qisqartirish va bandlik vazirligi (keyingi oʻrinlarda — vazirlik)ning quyidagi takliflariga rozilik berilsin: vaucher tizimi boʻyicha bozor talabidan kelib chiqib, taʼlim yoʻnalishlarini hamda mazkur yoʻnalishlar uchun eng yuqori narxni belgilash, bunda eng yuqori narxni oʻquv soati, guruhdagi tinglovchilarning soni, oʻqituvchilarning ish haqi va taʼlim tashkilotini saqlash xarajatlaridan kelib chiqib belgilash; vazirlikning ecosys.mehnat.uz dasturiy taʼminotida malaka talablarini belgilagan holda, oʻquv va imtihon jarayonlarini masofaviy monitoring qilish imkoniyatini yaratish; ish beruvchilar buyurtmasi va tijorat banklari mijozlari ehtiyoji asosida ishsiz aholini, shu jumladan, Ijtimoiy reyestrga kiritilgan oilalarning ishsiz aʼzolari yoki rasmiy daromadga ega boʻlmagan ish qidirayotgan shaxslarni mehnat bozorida talab yuqori boʻlgan kasblarga Oʻzbekiston Respublikasi Bandlikka koʻmaklashish davlat jamgʻarmasi mablagʻlari hisobidan ish beruvchi (tijorat banklari mijozi), taʼlim tashkiloti hamda vazirlikning tuman (shahar) boʻlimi tomonidan tuziladigan uch taraflama shartnomaga muvofiq manzilli oʻqitish; vazirlikka ish beruvchilarning talabidan kelib chiqib, kasbiy koʻnikmalar markazlarining namunaviy oʻquv dasturi mavzulari, soatlari va dars shakllarini mustaqil belgilashga ruxsat berish; taʼlim tashkilotlarida oʻquv va imtihon jarayonlarini nazorat qilish tizimini toʻliq joriy etish, shuningdek, ish beruvchilar tomonidan tinglovchilarni xodim sifatida tanlab olish maqsadida ularga imtihon jarayonini kuzatish imkonini yaratib berish. 3. Quyidagilarni nazarda tutuvchi Kasb va xorijiy tillarga oʻqitish uchun vaucher berish tartibi toʻgʻrisidagi nizom ilovaga muvofiq tasdiqlansin: ishsizlar, shu jumladan, Ijtimoiy reyestrga kiritilgan oilalarning ishsiz aʼzolari yoki rasmiy daromadga ega boʻlmagan ish qidirayotgan shaxslarni kasb va xorijiy tillarga oʻqitish xarajatlarini vaucher tizimi asosida qoplab berish tartibi; vaucher tizimi asosida oʻqitadigan taʼlim tashkilotlari reyestrini shakllantirish; vaucher berish va undan foydalanish, shuningdek, vaucher tizimi asosida davlat va nodavlat taʼlim tashkilotlarini moliyalashtirish tartibi. 4. Belgilansinki: a) vazirlik tomonidan: vazirlikning ecosys.mehnat.uz dasturiy taʼminotida vaucher tizimi asosida ishsizlar, shu jumladan, Ijtimoiy reyestrga kiritilgan oilalarning ishsiz aʼzolari yoki rasmiy daromadga ega boʻlmagan ish qidirayotgan shaxslarni oʻqitadigan taʼlim tashkilotlarining elektron reyestri (keyingi oʻrinlarda — reyestr) yuritiladi; ishsiz aholini, shu jumladan, Ijtimoiy reyestrga kiritilgan oilalarning ishsiz aʼzolari yoki rasmiy daromadga ega boʻlmagan ish qidirayotgan shaxslarni vaucher tizimi asosida oʻqitmoqchi boʻlgan taʼlim tashkilotlariga qoʻyiladigan talablar belgilanadi hamda vazirlikning rasmiy veb-saytida va ecosys.mehnat.uz dasturiy taʼminotida ochiq eʼlon qilinadi; belgilangan talablarga javob beradigan davlat va nodavlat taʼlim tashkilotlari reyestrga kiritiladi; b) 2025-yil 1-sentabrdan boshlab: bosqichma-bosqich vazirlik tizimidagi kasbiy koʻnikmalar markazlari (keyingi oʻrinlarda — markazlar) oʻzini oʻzi moliyalashtirishga oʻtkaziladi (Koreya xalqaro hamkorlik agentligi (KOICA) granti asosida tashkil etilgan kasbiy koʻnikmalar mintaqaviy markazlari bundan mustasno); markazlar daromadlarining kamida 25 foizi bino va inshootlarni saqlash, moddiy-texnik taʼminot, shuningdek, kommunal va boshqa xarajatlarga yoʻnaltiriladi; ish beruvchilar va taʼlim tashkilotlariga kasbiy taʼlim, xorijiy tillar hamda dual taʼlim kurslarini tashkil etish uchun toʻgʻridan-toʻgʻri shartnomalar asosida, birinchi navbatda, oʻzini oʻzi moliyalashtirish imkoniyatiga ega boʻlmagan markazlarning bino va inshootlarini ish beruvchilar va taʼlim tashkilotlariga toʻgʻridan-toʻgʻri shartnomalar asosida tekin foydalanish yoki uzoq muddatli ijaraga berishda oʻzini oʻzi moliyalashtirish imkoniyatiga ega boʻlmagan markazlar tanlanadi; v) markazlar xodimlarining shtat jadvali vazirlik bilan kelishgan holda ushbu markazlar tomonidan belgilanadi. 5. Adliya vazirligi hamda Oliy taʼlim, fan va innovatsiyalar vazirligi ikki oy muddatda oʻzlarining dasturiy taʼminotlarini vazirlikning ecosys.mehnat.uz dasturiy taʼminotiga integratsiya qilsin. 6. Kambagʻallikni qisqartirish va bandlik vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 7. Ushbu qarorning bajarilishini nazorat qilish Oʻzbekiston Respublikasi kambagʻallikni qisqartirish va bandlik vaziri B.E. Zaxidov zimmasiga yuklansin. 1. Ushbu Nizom ishsizlar, shu jumladan, Ijtimoiy reyestrga kiritilgan oilalarning ishsiz aʼzolari yoki rasmiy daromadga ega boʻlmagan ish qidirayotgan shaxslarni kasb va xorijiy tillarga oʻqitish xarajatlarini vaucher tizimi asosida qoplab berish hamda mazkur jarayonda ishtirok etuvchi davlat va nodavlat taʼlim tashkilotlarining elektron reyestrini shakllantirish tartibini belgilaydi. 2. Ushbu Nizom Koreya xalqaro hamkorlik agentligi (KOICA) granti asosida tashkil etilgan kasbiy koʻnikmalar mintaqaviy markazlariga nisbatan tatbiq etilmaydi. 3. Ushbu Nizomda quyidagi asosiy tushunchalardan foydalaniladi: vazirlik — Oʻzbekiston Respublikasi Kambagʻallikni qisqartirish va bandlik vazirligi; vaucher — ishsizlar, shu jumladan, Ijtimoiy reyestrga kiritilgan oilalarning ishsiz aʼzolari yoki rasmiy daromadga ega boʻlmagan, ish qidirayotgan shaxslarning kasb va xorijiy tillarga oʻqish xarajatlarini qoplab berish imkonini beruvchi hujjat; davlat taʼlim tashkilotlari — vazirlik tizimidagi kasbiy koʻnikmalar markazlari (keyingi oʻrinlarda — markazlar), Oʻzbekiston Respublikasi Oliy taʼlim, fan va innovatsiyalar vazirligi tizimidagi texnikumlar, kasb va xorijiy tillarga oʻqitadigan boshqa davlat taʼlim tashkilotlari; ishsiz — tuman (shahar) kambagʻallikni qisqartirish va bandlikka koʻmaklashish boʻlimlari (keyingi oʻrinlarda — tuman (shahar) boʻlimlari) tomonidan belgilangan tartibda ishsiz deb eʼtirof etilgan shaxslar; Ijtimoiy reyestr — har bir aʼzosiga toʻgʻri keladigan bir oylik oʻrtacha daromadi minimal isteʼmol xarajatlari miqdoridan kam boʻlgan “davlat taʼminotidagi oila” yoki “kambagʻal oila” toifasidagi va minimal isteʼmol xarajatlari miqdorining bir yarim baravaridan kam boʻlgan “kambagʻallik chegarasidagi oila” toifasidagi oilalar toʻgʻrisidagi maʼlumotlar kiritiladigan reyestr. nodavlat taʼlim tashkilotlari — davlat taʼlim standartlari, davlat taʼlim talablari va oʻquv dasturlariga muvofiq taʼlim xizmatlari koʻrsatish huquqini beradigan litsenziya asosida yoki xabardor qilish tartibida taʼlim xizmatlari koʻrsatuvchi yuridik shaxs; rasmiy daromadga ega boʻlmagan ish qidirayotgan shaxs — ishga joylashishda koʻmak olish uchun tuman (shahar) boʻlimlariga murojaat qilgan va u yerda ish qidirayotgan shaxs sifatida roʻyxatga olingan jismoniy shaxs; sertifikat — davlat va nodavlat taʼlim tashkilotlari tomonidan tashkil etilgan oʻquv kurslarini tamomlagan va yakuniy malaka imtihonlarini muvaffaqiyatli topshirgan shaxslarga ushbu Nizomga 1-ilovadagi namuna asosida taqdim etiladigan hujjat; talabgor — vaucher olish istagida tuman (shahar) boʻlimlariga toʻgʻridan-toʻgʻri yoki mahallalardagi hokim yordamchilari orqali, shuningdek, ecosys.mehnat.uz dasturiy taʼminoti orqali onlayn murojaat qiluvchi ishsizlar, shu jumladan, Ijtimoiy reyestrga kiritilgan oilalarning ishsiz aʼzolari yoki rasmiy daromadga ega boʻlmagan ish qidirayotgan shaxslar; taʼlim tashkilotlari — davlat va nodavlat taʼlim tashkilotlari; hududiy boshqarma — Qoraqalpogʻiston Respublikasi Kambagʻallikni qisqartirish va bandlik vazirligi, viloyatlar va Toshkent shahar kambagʻallikni qisqartirish va bandlik boshqarmalari; Taʼlim tashkilotlarining elektron reyestri (keyingi oʻrinlarda — elektron reyestr) — kasb va xorijiy tillarga oʻqitish dasturlarida ishtirok etuvchi taʼlim tashkilotlari toʻgʻrisidagi toʻliq va aniq maʼlumotlarni oʻzida jamlaydigan elektron axborot tizimi; oʻquv dasturi — oʻquv yuklamasi asosida Respublika kasbiy koʻnikmalar markazi tomonidan ishlab chiqiladigan hamda vazirlik bilan kelishilgan kasb va xorijiy tillar boʻyicha fanning mazmuni va oʻqitish tartibi, tinglovchilar tomonidan oʻzlashtirilishi lozim boʻlgan bilim va koʻnikmalarning hajmini belgilab beradigan darslar majmuasi; oʻquv kursi tinglovchilari (bitiruvchilari) — oʻquv dasturi asosida kasb va xorijiy tillarga oʻqitish boʻyicha davlat va nodavlat taʼlim tashkilotlari tomonidan tashkil etilgan oʻquv kurslarida tahsil olayotgan (bitirgan) fuqarolar. 4. Vazirlik tomonidan: vazirlikning ecosys.mehnat.uz dasturiy taʼminotida vaucher tizimi asosida ishsizlar, shu jumladan, Ijtimoiy reyestrga kiritilgan oilalarning ishsiz aʼzolari yoki rasmiy daromadga ega boʻlmagan ish qidirayotgan shaxslarni oʻqitadigan taʼlim tashkilotlarining elektron reyestri yuritiladi; ishsizlar, shu jumladan, Ijtimoiy reyestrga kiritilgan oilalarning ishsiz aʼzolari yoki rasmiy daromadga ega boʻlmagan ish qidirayotgan shaxslarni vaucher tizimi asosida oʻqitmoqchi boʻlgan taʼlim tashkilotlariga qoʻyiladigan talablar belgilanadi hamda vazirlikning rasmiy veb-saytida va ecosys.mehnat.uz dasturiy taʼminotida ochiq eʼlon qilinadi. 5. Vaucher tizimidan foydalanish uchun taʼlim tashkilotlari elektron reyestr orqali roʻyxatdan oʻtadi. 6. Taʼlim tashkilotlari elektron reyestrga kirishlari uchun ushbu Nizomga 2-ilovada keltirilgan hujjatlarni ilova qilgan holda elektron ariza bilan vazirlikka murojaat qiladi. 7. Taʼlim tashkiloti elektron reyestrga kirish uchun vazirlik tomonidan elektron reyestrda shakllantirilgan taʼlim yoʻnalishlarini tanlaydi va belgilangan narx chegarasiga rozilik bildiradi. Bunda: vazirlik tomonidan belgilab beriladigan eng yuqori narxlar oʻquv kurslarining jamiyatdagi ustuvorlik darajasi, meʼyor boʻyicha oʻquv soati, guruhdagi tinglovchilar soni, oʻqituvchiga mazkur kurslar tinglovchilariga lozim darajada taʼlim berish maqsadida oshirilgan miqdorda ish haqi qoʻllanishi, oʻqituvchiga beriladigan ish haqidan tashqari taʼlim tashkilotining saqlash xarajatlari va boshqa holatlarni nazarda tutgan holda vazirlikning tegishli ishchi guruhi tomonidan shakllantiriladi; taʼlim tashkiloti tomonidan taklif qilingan taʼlim yoʻnalishi narxi vazirlik tomonidan belgilangan eng yuqori narxdan kam boʻlgan hollarda, taʼlim tashkiloti tomonidan taklif qilingan narx elektron reyestrda mazkur taʼlim tashkiloti uchun joriy taqvim yili yakuniga qadar amal qiladi. 8. Elektron reyestrga kiritish boʻyicha arizalar hududiy boshqarma masʼullari tomonidan 15 ish kunigacha oʻrganib chiqiladi, talabga javob bergan taʼlim tashkilotlari elektron reyestrga kiritiladi va vazirlik tomonidan bir ish kunida tasdiqlanadi. Belgilangan talablarga javob bermagan taʼlim tashkilotlari elektron reyestrga kiritilmaydi va kamchiliklarini koʻrsatgan holda arizasi rad etiladi. Taʼlim tashkilotlari kamchiliklarni bartaraf etganidan soʻng takroran ariza berishlari mumkin. 9. Taʼlim tashkiloti quyidagi hollarda elektron reyestrdan chiqariladi: taʼlim tashkiloti tomonidan taʼlim xizmatlari sifatsiz koʻrsatilganda yoki umuman koʻrsatilmaganda; taʼlim tashkiloti belgilangan oʻquv dasturlariga rioya qilmaganda; taʼlim tashkiloti ushbu Nizomda belgilangan talablar va shartlarga rioya etmaganda; taʼlim tashkilotiga berilgan litsenziya belgilangan tartibda bekor qilinganda; taʼlim tashkiloti faoliyati toʻxtatilganda yoki tugatilganda. 10. Talabgor vaucher olish uchun tuman (shahar) boʻlimlariga toʻgʻridan-toʻgʻri yoki mahallalardagi hokim yordamchilari orqali, shuningdek, ecosys.mehnat.uz dasturiy taʼminoti orqali elektron ariza bilan murojaat qilishi mumkin. 11. Talabgor vaucher berishni soʻrab murojaat qilganda, birinchi navbatda, tuman (shahar) boʻlimlari tomonidan bir kun muddatda talabgorga uning mutaxassisligidan kelib chiqib, mavjud boʻsh (vakant) ish oʻrinlari taklif qilinadi. Fuqaroning mutaxassisligi boʻlmaganda yoki taklif etilgan ish oʻrni maʼqul kelmaganda, unga kasb yoki xorijiy tilga oʻqitish boʻyicha vaucher taqdim etish masalasi koʻrib chiqiladi. Vaucher taqdim etish masalasini koʻrib chiqishda talabgor ecosys.mehnat.uz dasturiy taʼminotida real vaqt rejimida skoringdan oʻtkaziladi. Talabgorning skoring natijasida ishsiz, shu jumladan, Ijtimoiy reyestrga kiritilgan oila aʼzosi yoki rasmiy daromadga ega boʻlmagan ish qidirayotgan shaxs ekanligi aniqlansa, u vaucher olish huquqiga ega boʻladi. 12. Vaucher talabgorning yashash hududidan qatʼi nazar, eksterritoriallik tamoyili asosida beriladi. Bunda talabgor rasmiy yashash manzili boʻlmagan hududdagi tuman (shahar) boʻlimlariga murojaat qilganda, mazkur tuman (shahar) boʻlimi talabgorning rasmiy yashash manzilidagi tuman (shahar) boʻlimiga elektron tarzda soʻrov joʻnatadi va soʻrov joʻnatilgan tuman (shahar) boʻlimining Bandlikka koʻmaklashish davlat jamgʻarmasidan ajratilgan smeta mablagʻlari doirasida vaucher shakllantirib beriladi hamda vaucher qiymatida boʻlgan mablagʻ xarajatlar smetasida band qilinadi. Talabgor murojaat etgan tuman (shahar) boʻlimining oʻqitish rejasi bajarilishi koʻrsatkichi sifatida qayd qilinadi. 13. Vaucher QR-kod bilan tasdiqlanadi. QR-kodni skaner qilish orqali talabgor elektron reyestrga kiritilgan taʼlim tashkilotlarining manzilini, ularda oʻqitiladigan kasblar va xorijiy tillarni aniqlash imkoniga ega boʻladi hamda manzili va sharoiti boʻyicha oʻziga maʼqul keladigan taʼlim tashkilotlarini tanlashi mumkin boʻladi. 14. Talabgor vaucherdan u berilgan sanadan boshlab 3 oy muddatda foydalanishi (faollashtirilishi) lozim. Ushbu muddatda foydalanilmagan (faollashtirilmagan) vaucherlar oʻz kuchini yoʻqotadi va bekor qilingan vaucherlar roʻyxatiga kiritiladi. Bunda fuqarolar yangi vaucher olish uchun ushbu Nizomda belgilangan tartibda qaytadan murojaat qilishlari mumkin. Vaucher taʼlim tashkiloti tomonidan roʻyxatga olingan paytdan boshlab (oʻquv guruhi shakllantirilgan yoki shakllantirilmaganidan qatʼi nazar) faollashgan hisoblanadi. Vaucher asosida kasb va xorijiy tillarni oʻrganish istagini bildirgan talabgor bir marotaba bepul oʻqish huquqiga ega. 15. Talabgorda vaucherda koʻrsatilgan kasb yoki xorijiy tilni oʻzgartirish istagi paydo boʻlganda, vaucher olingan hududdagi tuman (shahar) boʻlimlariga vaucherning faollashtirish muddati tugagunga qadar qayta murojaat qilishi mumkin. Bunda dastlabki berilgan vaucher taʼlim tashkilotlari tomonidan faollashtirilmagan boʻlishi shart. 16. Talabgor vaucherni taʼlim tashkilotida faollashtirish jarayonida taʼlim tashkiloti taʼlim turi anʼanaviy yoki qisman onlaynligi haqida fuqaroni hamda tuman (shahar) boʻlimlarini xabardor qiladi. 17. Vazirlikning “Yagona milliy mehnat tizimi” idoralararo dasturiy-apparat kompleksida ish beruvchi tomonidan kiritilgan boʻsh ish oʻrinlari uchun zaruriy koʻnikmalarga ega boʻlgan ish qidirayotgan fuqarolar mavjud boʻlmagan hollarda ish beruvchining talabiga muvofiq vaucher tizimi boʻyicha ishsiz fuqaro (guruh) oʻqitiladi. Bunda tuman (shahar) boʻlimi, ish beruvchi va ishsiz fuqaro tomonidan uch tomonlama shartnoma tuziladi va ish beruvchi bitiruvchilarni kamida 6 oy davomida uzluksiz mehnat bilan taʼminlash majburiyatini oladi. Shartnomaning boshqa shartlari va majburiyatlari tomonlar kelishuvi asosida belgilangan tartibda rasmiylashtiriladi. 18. Taʼlim tashkilotlari mehnat bozori talablari, sohada kuzatilayotgan tendensiyalar va oʻzgarishlar, taʼlim oluvchilarning xohishi yoki ish beruvchilarning talabidan kelib chiqib, vazirlik tomonidan tasdiqlangan namunaviy oʻquv dasturi mavzulari, soatlari va dars shakllariga tegishli oʻzgartirish kiritish boʻyicha vazirlikka takliflarni istalgan vaqtda taqdim qilish huquqiga ega. Bunda kelib tushgan takliflar vazirlik tomonidan 15 kun muddatda koʻrib chiqiladi hamda taʼlim sifatining pasayishiga va xarajatlarning oshib ketishiga taʼsir qiluvchi omillar mavjud boʻlmaganda, taʼlim tashkilotlariga oʻzgartirilgan oʻquv dasturi boʻyicha taʼlim xizmatlarini koʻrsatishga ruxsat etiladi. 19. Vazirlik tomonidan belgilangan yoʻnalishlar boʻyicha oʻquv kurslarining eng yuqori narx chegarasini belgilash maqsadida vazirlikning buyrugʻi bilan talab yuqori boʻlgan yoʻnalishlar uchun maqbul narxlarni belgilash boʻyicha ishchi guruh tuziladi. 20. Taʼlim tashkilotlari tomonidan oʻquv kursining nazariy qismini oʻqitishda videodarslardan foydalanilganda, oʻquv kursi narxi tegishli soatlar boʻyicha 50 foizga kamaytirilgan holda belgilanadi. Bunda taʼlim tashkiloti videodarslardan foydalangani toʻgʻrisida tegishli tuman (shahar) boʻlimlarini ecosys.mehnat.uz dasturiy taʼminoti orqali xabardor qilishi shart. 21. Oʻquv kurslari taʼlim tashkiloti tomonidan toʻliq masofaviy (onlayn) tarzda oʻqitiladigan boʻlsa, ushbu onlayn shaklda oʻqitilgan dars soatlari uchun vaucher 50 foiz miqdorida toʻlanadi. Bunda taʼlim tashkiloti oʻquv kurslari masofaviy (onlayn) tarzda oʻqitilayotgani toʻgʻrisida tegishli tuman (shahar) boʻlimlarini ecosys.mehnat.uz dasturiy taʼminoti orqali xabardor qilishi shart. 22. Talabgorlarni vaucher tizimi asosida kasb va xorijiy tillarga oʻqitish xarajatlari Bandlikka koʻmaklashish davlat jamgʻarmasi mablagʻlari hisobidan qoplab beriladi. 23. Vaucher tizimi doirasida oʻqitish xarajatlarining 50 foizi oʻqish boshlanishidan oldin, qolgan qismi oʻqish yakuni boʻyicha talabgor tomonidan yakuniy imtihon muvaffaqiyatli topshirilgan taqdirda toʻlanadi. 24. Vaucher tizimi doirasida oʻqitish xarajatlarining 50 foizi quyidagi tartibda oldindan toʻlanadi: taʼlim tashkiloti tomonidan talabgor taqdim qilgan vaucher roʻyxatga olinadi; taʼlim tashkilotida har bir yoʻnalish boʻyicha oʻquv kursini boshlash uchun guruh shakllantiriladi; taʼlim tashkiloti guruh shakllantirilgandan soʻng oʻquv kursini boshlashdan bir kun avval bu haqda vaucher taqdim qilgan tuman (shahar) boʻlimlariga ecosys.mehnat.uz dasturiy taʼminoti orqali elektron shartnoma hamda guruhdagi tinglovchilar toʻgʻrisida maʼlumotni yuboradi; taʼlim tashkiloti tomonidan elektron shartnoma moliyaviy majburiyat sifatida shakllantiriladi hamda toʻlovlar shartnomaviy xususiyatga ega boʻlmagan holda, tuman (shahar) boʻlimiga kelib tushgandan soʻng 5 (besh) ish kunida oʻquv xarajatining 50 foizi toʻlab beriladi. 25. Oʻquv kurslari yakuni bilan ecosys.mehnat.uz dasturiy taʼminotida joylashtirilgan test topshiriqlari asosida yakuniy imtihonlar oʻtkaziladi va taʼlim tashkilotlari tomonidan shakllantirilgan test topshiriqlaridan kamida 71 ball olgan bitiruvchi yakuniy imtihonni muvaffaqiyatli topshirgan hisoblanadi va unga belgilangan namunadagi sertifikat beriladi. 26. Taʼlim tashkilotlari: oʻquv va imtihon jarayonlarini ecosys.mehnat.uz dasturiy taʼminoti orqali nazorat qilish tizimi toʻliq joriy etilishini taʼminlaydi; oʻquv kurslarida qatnashayotgan tinglovchilarni keyinchalik xodim sifatida tanlab olish uchun ish beruvchilarga oʻquv va imtihon jarayonlarini kuzatish imkonini yaratadi. 27. Taʼlim tashkilotlari oʻquv kurslari yakunlangandan soʻng tegishli tuman (shahar) boʻlimlariga ecosys.mehnat.uz dasturiy taʼminoti orqali elektron soʻrovnomalar yuboradi. Tuman (shahar) boʻlimlari taʼlim tashkilotlari tomonidan taqdim etilgan soʻrovnomalarga asosan vaucherlarning qolgan 50 foizini 5 ish kunida toʻlab beradi. 28. Oʻquv kursi yakuniy imtihonini muvaffaqiyatli topshira olmagan tinglovchilar uchun avvaldan toʻlangan 50 foiz mablagʻlar qaytarib olinmasdan taʼlim tashkilotida qoldiriladi. 29. Tinglovchilar quyidagi holatlarda oʻqishdan chetlashtiriladi: oʻz xohishiga binoan; taʼlim tashkilotining ichki tartib-qoidalarini muntazam ravishda yoki bir marta qoʻpol ravishda buzganda; uzrli sabablarsiz meʼyor boʻyicha oʻquv soati 50 foizdan ortiq qoldirganda. Bunda tinglovchi avtomatik tarzda oʻqishdan chetlashtiriladi hamda tinglovchi uchun avvaldan toʻlangan 50 foiz mablagʻ taʼlim tashkilotidan qonunchilikda belgilangan tartibda qaytarib olinadi, shuningdek, ushbu tinglovchi uchun berilgan vaucherning amal qilish holati bekor boʻlib, bir yil davomida unga vaucher qayta berilmaydi. Tinglovchilarning davomati CRM (Customer Relationship Management — mijozlar bilan munosabatni boshqarish) dasturi orqali avtomatik nazorat qilinadi. 30. Tinglovchi uzrli sabablarga koʻra (baxtsiz hodisa va ogʻir kasalligi) oʻquv kurslarida qatnasha olmasa, tinglovchining arizasi va oʻquv kursiga qatnasha olmasligini asoslovchi hujjatga muvofiq tinglovchi 1 yil davomida oʻqishini davom ettirishi mumkin boʻladi. Bunda: tinglovchi va taʼlim tashkiloti oʻrtasidagi oʻzaro kelishuv asosida tinglovchi uchun qoʻshimcha dars soatlari tashkil etiladi; oldindan toʻlangan 50 foiz mablagʻ taʼlim tashkilotida saqlanib qoladi va tinglovchi oʻquv kursini davom ettirib, yakuniy imtihonni muvaffaqiyatli topshirsa, qolgan toʻlovlar ushbu Nizomda belgilangan tartibda taʼlim tashkilotiga toʻlab beriladi. 31. Taʼlim tashkiloti tinglovchini sababsiz oʻquv kursida ishtirok etmagan yoki boshqa sabab bilan oʻqishdan chetlashtirgani haqida 3 kunlik muddatda tuman (shahar) boʻlimiga bu haqda tegishli maʼlumotni ecosys.mehnat.uz dasturiy taʼminoti orqali yuboradi. 32. Quyidagi hollarda taʼlim tashkilotiga vaucher tizimi toʻlovining qolgan 50 foiz qismi toʻlab berilmaydi: tinglovchi oʻqishni yakunlasa, biroq yakuniy imtihonni muvaffaqiyatli topshira olmasa; tinglovchi ozodlikdan mahrum etilsa, xorijga chiqib ketsa yoki vafot etsa. 33. Quyidagi hollarda taʼlim tashkilotiga ushbu Nizom talablari asosida tahsil olayotgan tinglovchi uchun vaucher toʻlovining qolgan qismi toʻlab berilmaydi va dastlabki toʻlangan 50 foiz mablagʻ ham qaytarib olinadi: taʼlim tashkiloti tomonidan tinglovchilar haqida ecosys.mehnat.uz dasturiy taʼminotiga soxta maʼlumotlar kiritilganda; taʼlim tashkiloti tomonidan dars jarayonlari tashkil etilmagani yoki oʻquv kurslari belgilangan oʻquv dasturlariga rioya qilinmagan holda tashkil etilgani aniqlanganda (taʼlim tashkilotlari mehnat bozori talablari, sohada kuzatilayotgan tendensiyalar va oʻzgarishlar, taʼlim oluvchilarning xohishi yoki ish beruvchilarning talabidan kelib chiqib, vazirlik tomonidan tasdiqlangan namunaviy oʻquv dasturi mavzulari, soatlari va dars shakllariga vazirlikning ruxsati bilan tegishli oʻzgartirish kiritgan holda oʻquv dasturlarini oʻqitish holatlari bundan mustasno); tinglovchi taʼlim tashkilotining tashabbusi bilan asossiz ravishda oʻqishdan chetlatilganda; taʼlim tashkilotining litsenziyasi yoki tasdiqnomasi yoxud maʼlum bir yoʻnalishni oʻqitish uchun ruxsatnomasi mazkur oʻquv kursi boʻlib oʻtgan davrda mavjud boʻlmaganda yoki amal qilish muddati tugagan yoki bekor qilinganda. 34. Mablagʻlar taʼlim tashkiloti tomonidan ixtiyoriy ravishda qaytarilmagan taqdirda, ular tuman (shahar) boʻlimlari tomonidan sud tartibida undiriladi. 35. Bandlikka koʻmaklashish davlat jamgʻarmasi mablagʻlari hisobidan vaucher tizimi xarajatlarini qoplash uchun Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan shaxsiy gʻazna hisobvaraqlari orqali hududiy boshqarmalar soʻrovlariga asosan mahalliy darajada ochilgan shaxsiy gʻazna hisobvaraqlariga mablagʻlar moliyalashtirib boriladi. 36. Bandlikka koʻmaklashish davlat jamgʻarmasi hisobidan vaucher tizimi xarajatlari uchun moliyalashtirilgan mablagʻlar joriy yil yakunida foydalanilmagan taqdirda, Bandlikka koʻmaklashish davlat jamgʻarmasiga qaytariladi hamda yil yakuni bilan oʻtuvchi qarzdorliklar hisob-kitob qilingan holda kelgusi yilda ajratib beriladi. 37. Tuman (shahar) boʻlimi tomonidan vaucher tizimi uchun ajratilgan xarajatlar smetasida tasdiqlangan mablagʻlar doirasida aynan vaucher tizimi xarajatlari uchun mablagʻlar yetarli boʻlganda, vaucher shakllantirib beriladi. 38. Markazlar tomonidan vaucher tizimi boʻyicha koʻrsatilgan xizmatlar hamda boshqa pulli xizmat mablagʻlari ularning budjetdan tashqari jamgʻarmasiga kelib tushadi. 39. Markazlarning budjetdan tashqari jamgʻarmasi mablagʻlari Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan shaxsiy gʻazna hisobvaragʻida jamlanadi hamda xarajatlar amalga oshiriladi. 40. Quyidagilar markazlarning budjetdan tashqari jamgʻarmasi mablagʻlari manbalari hisoblanadi: oʻqitishdan tushgan mablagʻlar; faoliyat turi boʻyicha tovarlar (ishlarni bajarish, xizmatlar koʻrsatish) ishlab chiqarish va sotishdan tushgan mablagʻlar; markazlar tomonidan vaqtincha foydalanilmayotgan binolarni va mol-mulkni ijaraga berishdan tushgan mablagʻlar; jismoniy va yuridik shaxslar tomonidan markazlarga homiylik (begʻaraz) yordami berilishidan olingan daromadlar; oʻquv jarayonlari davomida tayyorlangan mahsulotlarni (tovar, ish, xizmatlarni) sotishdan tushgan mablagʻlar; Bandlikka koʻmaklashish davlat jamgʻarmasidan ajratilgan mablagʻlar; qonunchilik hujjatlari bilan taqiqlanmagan boshqa manbalar. 41. Markazlar budjetdan tashqari jamgʻarma mablagʻlaridan quyidagi maqsadlar uchun ketma-ketlik ustuvorligi boʻyicha foydalanadi: oʻquv kurslarini bevosita tashkil qilish bilan bogʻliq boʻlgan xarajatlarni qoplash (oʻqituvchi va ishlab chiqarish taʼlimi ustalarining ish haqi toʻlovlari hamda oʻquv jarayoni uchun zarur boʻladigan xomashyolar); oʻquv kurslarini bevosita tashkil qilish bilan bogʻliq boʻlgan xarajatlar qoplangandan soʻng qolgan mablagʻlarning koʻpi bilan 75 foizi markaz xodimlarini ijtimoiy himoya qilish va moddiy ragʻbatlantirish hamda kamida 25 foizi markazning moddiy-texnik bazasini mustahkamlash uchun yoʻnaltiriladi. Aniq maqsadlar uchun kelib tushgan homiylik yoki boshqa mablagʻlar aynan ushbu maqsadlar uchun sarflanadi. 42. Markazning xoʻjalik faoliyati natijasida tushgan mablagʻlar hisobidan oʻqituvchilar, ishlab chiqarish taʼlim ustalari va boshqa xodimlarga ish haqi qonunchilik hujjatlarida belgilangan tartibda toʻlanadi. 43. Markazlarning budjetdan tashqari shaxsiy gʻazna hisobvaragʻida yil boshiga qoldiq mablagʻlaridan tegishli ravishda ular umumiy xarajatlarining 3 foizidan oshmagan miqdorda Oʻzbekiston Respublikasi Prezidentining va Vazirlar Mahkamasining qarorlariga muvofiq foydalaniladi hamda har chorakda foydalanilgan mablagʻlar boʻyicha vazirlikka hisobot taqdim etiladi. Mazkur mablagʻlar xarajat qilinmagan taqdirda, Bandlikka koʻmaklashish davlat jamgʻarmasiga qaytariladi. 44. Kasbiy koʻnikmalar markazlari vaucher tizimi va xoʻjalik faoliyati natijasida tushgan mablagʻlar hisobidan oʻzining saqlash xarajatlarini qoplay olmagan taqdirda, binolarini (inshootlarni) yoki ularning bir qismini jihozlari bilan birga belgilangan tartibda ijaraga berishi mumkin. 45. Hududiy boshqarmalar, tuman (shahar) boʻlimlari hamda hokim yordamchilari talabgorlarga vaucher berishning toʻgʻri yoʻlga qoʻyilganini, oʻquv jarayonining tashkil etilgani hamda davlat va nodavlat taʼlim tashkilotlarining elektron reyestrga kiritilishini ushbu Nizom talablari asosida oʻz vakolatlari doirasida doimiy nazorat qilib boradi. 46. Vazirlikning “Yagona milliy mehnat tizimi” idoralararo dasturiy-apparat kompleksidagi ish beruvchi tashkilotning boʻsh ish oʻrinlari toʻgʻrisidagi maʼlumotlariga asosan tuman (shahar) boʻlimlari orqali vaucher tizimida taʼlim olib, sertifikatga ega boʻlgan fuqarolarga mavjud boʻsh ish oʻrinlari taklif qilib boriladi yoki ish beruvchining buyurtmasi asosida reyestrga kiritilgan taʼlim tashkilotlarida oʻqiyotgan fuqarolar uchun boʻsh ish oʻrnini zaxirada saqlaydi va bu haqda ish beruvchiga maʼlum qiladi. 47. Vazirlik hamda vazirlik tizimidagi tashkilotlar, ularning hududiy boʻlinmalari ushbu Nizom boʻyicha targʻibot-tashviqot ishlarini amalga oshiradi. 48. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradi. (titul varagʻi)LOGOTIP OʻRNI_________________________________________________________________(taʼlim tashkiloti nomi)SERTIFIKATKASB VA XORIJIY TILLARGA OʻQITISH DASTURI BOʻYICHAOʻQUV KURSLARINI MUVAFFAQIYATLI YAKUNLAGANLIKTOʻGʻRISIDASERTIFIKAT№ 000000_________________________________________________________(familiyasi, ismi, otasining ismi)“_____________________________________________________________________________________________________” yoʻnalishi boʻyicha oʻquv kurslarini muvaffaqiyatli tugatdi._______________________________________(direktor yoki vakolatli shaxs F.I.O)muhr oʻrni(imzo)20___-yil “__”-________(berilgan sana)______________ viloyati ___________ tumani/shahri 1. Davlat kadastri reyestridan koʻchmas mulki yoki ijarada turishi toʻgʻrisida maʼlumot. 2. Nodavlat taʼlim xizmatlarini koʻrsatish faoliyati boʻyicha litsenziya yoki xabarnoma qabul qilingani toʻgʻrisidagi tasdiqnoma. 3. Oʻquv kurslarining yoʻnalishlari. 4. Oʻquv kurslarini olib boradigan oʻqituvchi, usta va murabbiylar toʻgʻrisidagi maʼlumot (sohalar kesimida). 5. Oʻquv va dars jarayonlarini tashkil etish uchun sinf xonalari, mashgʻulot xonalari va boshqa zarur ishlab chiqarish maydonlarining mavjudligi toʻgʻrisida maʼlumot (fotosuratlar bilan). 6. Oʻquv kurslarining bir vaqtda qamrab olish quvvati. 7. Moddiy-texnik bazasi, oʻquv jihozlari va boshqa zarur vositalar bilan taʼminlangani toʻgʻrisida maʼlumot (fotosuratlar bilan). 8. Mavjud filiallari (mavjud boʻlgan taqdirda) boʻyicha maʼlumotlari va ularning manzillari. 9. Xalqaro tashkilotlar tomonidan berilgan sertifikatlar (mavjud boʻlsa).